**อย. จับมือเครือข่ายภาครัฐและเอกชน ผนึกกำลังแก้ปัญหาลักลอบนำเข้าผลิตภัณฑ์สุขภาพ**

 อย. ยกระดับมาตรการสั่งซื้อ-ขายผลิตภัณฑ์สุขภาพออนไลน์ อย. หารือหน่วยงานศุลกากร ไปรษณีย์ บริษัทขนส่งเอกชน และแพลตฟอร์มออนไลน์ แก้ปัญหาลักลอบนำเข้าสินค้าไม่ปลอดภัยผ่าน e-Commerce

 วันที่ 22 สิงหาคม 2567 อย. จัดประชุมหารือแนวทางป้องกันและแก้ไขปัญหาการลักลอบนำเข้าผลิตภัณฑ์สุขภาพ ร่วมกับผู้แทนจากหน่วยงานที่เกี่ยวข้อง ได้แก่ สำนักงานศุลกากรตรวจสินค้า ท่าอากาศยานสุวรรณภูมิ ศูนย์เทคโนโลยีสารสนเทศ กรมศุลกากร ไปรษณีย์ด่วนพิเศษระหว่างประเทศ บริษัทไปรษณีย์ไทย จำกัด บริษัทผู้ให้บริการขนส่งเอกชน รวมถึงผู้แทนจากแพลตฟอร์มออนไลน์

 **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** กล่าวถึงแนวทางป้องกันและแก้ไขปัญหาการลักลอบนำเข้าผลิตภัณฑ์สุขภาพ โดยให้ปรับลดปริมาณ จำกัดความถี่ของการนำเข้าผลิตภัณฑ์สุขภาพที่มีวัตถุประสงค์เพื่อใช้เฉพาะตัว โดยมาตรการดังกล่าวจะเฝ้าระวังผู้นำเข้าที่มีประวัติการกระทำผิดกฎหมาย หรือเป็นผลิตภัณฑ์สุขภาพนำเข้ามาจำหน่ายในท้องตลาดที่ไม่เป็นไปตามกฎหมายกำหนด นอกจากนี้ อย. บูรณาการภาคีเครือข่ายเชื่อมโยงข้อมูลการนำเข้าผลิตภัณฑ์สุขภาพที่ใช้เฉพาะตัว เพื่อเพิ่มประสิทธิภาพในการเฝ้าระวังการนำเข้าที่ไม่ถูกต้อง โดย อย. ได้เผยแพร่ประชาสัมพันธ์กฎหมาย กฎระเบียบ ข้อห้ามการนำเข้า รวมถึงสินค้ากลุ่มเสี่ยง และพร้อมยกระดับมาตรการทางกฎหมายเรื่องเกณฑ์ผ่อนผัน
การนำเข้าสินค้าประเภทอาหาร และเครื่องสำอางเพื่อใช้เฉพาะตัวให้เป็นประกาศสำนักงานคณะกรรมการอาหารและยา ด้านภาคีเครือข่ายเห็นชอบกับมาตรการตรวจสอบสินค้าผลิตภัณฑ์สุขภาพจากต่างประเทศ พร้อมให้การสนับสนุนข้อมูลนำเข้าผลิตภัณฑ์สุขภาพที่ใช้เฉพาะตัว และสื่อสารข้อมูลกฎหมาย กฎระเบียบต่างๆที่เกี่ยวข้องกับการนำเข้ายังหน่วยงานต่างประเทศ เพื่อป้องกันปัญหาลักลอบนำเข้าผลิตภัณฑ์สุขภาพที่ไม่ปลอดภัย

 ท้ายสุด อย. เน้นย้ำมาตรการตรวจสอบการนำเข้าผลิตภัณฑ์สุขภาพที่รัดกุม รอบด้าน พร้อมแนะนำผู้บริโภคให้เลือกซื้อผลิตภัณฑ์สุขภาพที่มีฉลากกำกับภาษาไทย เพื่อป้องกันการบริโภคสินค้าผิดกฎหมาย จากต่างประเทศที่ไม่ผ่านการตรวจสอบจากหน่วยงานที่เกี่ยวข้อง ซึ่งอาจส่งผลกระทบต่อสุขภาพในภายหลัง ทั้งนี้ ผู้บริโภคสามารถตรวจสอบข้อมูลการได้รับอนุญาตทางเว็ปไซต์อย. www.fda.moph.go.th หัวข้อ ตรวจสอบผลิตภัณฑ์ และหากพบผลิตภัณฑ์สุขภาพที่สงสัยในมาตรฐาน ความปลอดภัย สามารถแจ้งร้องเรียนได้ที่สายด่วน อย. 1556 หรือ ผ่าน Line@FDAThai, หรือ E-mail: 1556@fda.moph.go.th ตู้ปณ. 1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว สิงหาคม 2567 ข่าวแจก / ปีงบประมาณ พ.ศ. 2567**